(5)

Príklady výrobkov alebo predmetov, ktoré sa môžu zatriediť ako súprava v zmysle všeobecného interpretačného pravidla 3 b): a) Kúpeľňová súprava/súprava na starostlivosť o telo pozostávajúca z rôznych predmetov takých ako sprchovací gél, pena do kúpeľa, mydlo, telové mlieko alebo kombinácia šampónu, krému na tvár a krému na ruky atď., a tiež z výrobkov, ktoré sa majú s nimi používať také ako špongia alebo froté rukavica – výrobky sa majú používať súčasne, v postupnosti alebo náhodne a vzájomne sa dopĺňajú. (Pozri však v bode (B)(I)(6)a) súpravy pozostávajúce z predmetov určených na umývanie a ďalších výrobkov – osobitné zatriedenie. Pozri tiež časť (B)(III) „súpravy obsahujúce nepodstatné/zanedbateľné výrobky“, príklad ii)). Ak sú vyššie uvedené výrobky balené spoločne na predaj v malom v plastovej taške so zipsom, plastová taška sa zatriedi v zmysle všeobecného interpretačného pravidla 5 b) ako bežný obal na balenie takéhoto tovaru. b) Balíček na prežitie obsahujúci iba položky s malou hodnotou, napríklad: 2 oceľové zatváracie špendlíky, 2 oceľové rybárske háčiky, 1 rybársky vlasec z textílie (31 m), 1 malý kompas, 1 oceľová ihla na šitie, 2 práchna (kresadlá), 1 medený drôt (91 cm), 1 viacúčelový kábel (3 m), 4 vodotesné zápalky, 1 škatuľka zápaliek, 1 plastová píšťalka, 1 lepiaca páska (30 cm), 1 žiletka, 2 alkoholom napustené tampóny (na dezinfekciu rán), 2 samolepiace leukoplasty, uzatvárateľné plastové vrecko, 2 oceľové klince, 1 zrkadlová fólia s lepiacou zadnou stranou, 1 ceruzka, 1 balíček sušenej polievky, 1 žuvačka. Všetky predmety v súprave sa nachádzajú v hliníkovej škatuľke s posuvným otváraním, ktorá je 11 cm dlhá, 7,7 cm široká a 2,3 cm hlboká, a predávajú sa v potlačenom blistrovom balení. Predmety sú určené na jednorazové použitie v prípade núdze, napríklad pri neplánovanej zastávke v odľahlej oblasti. Slúžia na konkrétny účel: prežitie. c) Balíčky pre pacientov na hospitalizáciu/hygienické cestovné balíčky obsahujúce niekoľko výrobkov malej hodnoty, napríklad utierky, jednorazové pero, zubnú kefku, zubnú pasu, šampón, obrúsky na utieranie tváre a tela, čistič na ruky, osviežovací sprej na textílie, balzam na pery, mydlo, pilník na nechty a leták o hygiene alebo hygienické súpravy, obsahujúce napríklad malé mydlo zabalené do plastovej fólie, parfumované papierové utierky, papierové vreckovky a 2 papierové ochrany na sedaciu časť toalety (jednorazové) zabalené v skladateľnej plastovej obálke. Avšak, podobné súpravy, ako napríklad cestovné súpravy/súpravy do lietadiel, obsahujúce okrem toaletných výrobkov aj papuče, pyžamá atď., sa v zmysle všeobecného interpretačného pravidla 3 b) nezatriedia ako súpravy, lebo papuče, pyžamá a podobne nie sú výrobkami na osobnú hygienu. [Pozri tiež nariadenie (ES) č. 2855/2000 a 22. zasadnutie HSC.] d) Súprava vrták a „hmoždinka“, pozostávajúca napríklad zo skrutkovitých vrtákov z rýchloreznej ocele, vrtákov do dreva, murárskych vrtákov zo spekaných karbidov, hlavíc vrtákov s magnetickým držiakom a „hmoždiniek“. Všetky súčiastky sa nachádzajú v plastovom puzdre so samostatnými plastovými priečinkami – napriek tomu, že výrobky sa zvyčajne nepoužívajú spolu pri vykonávaní určitej činnosti a len niektoré z nich možno použiť pri jednej príležitosti, považujú sa za balené spoločne na splnenie konkrétnej potreby, napríklad renovácie, opravy alebo úpravy domu. e) Renovačná súprava alebo súprava domáceho majstra pozostávajúca napríklad z pomôcok na odstránenie tapiet a na maľovanie takých ako maliarske štetce, tesárske ceruzky, maliarske valčeky, špeciálne nože (orezávače), škrabky, špachtle, rozťahovací meter, skúšačka napätia, nádoby na farby atď. Tento tovar slúži na ten istý cieľ: renováciu stien. f) Súprava pozostávajúca z knihy a disku CD súvisiaceho s knihou, vloženého do obalu knihy (napríklad CD obsahuje jazykové cvičenia súvisiace s knihou) sa zatriedi podľa všeobecného interpretačného pravidla 3 b), pretože oba výrobky sú balené spoločne na splnenie konkrétnej potreby (napríklad štúdium cudzieho jazyka).